Nariadenie Komisie (ES) č. 937/2001
z 11. mája 2001
o povolení nového používania doplnkových látok, novom prípravku doplnkovej látky, predĺžení dočasných povolení a o desaťročnom povolení doplnkovej látky v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením Komisie (ES) č. 2697/2000 [2], a najmä na jej článok 4,
keďže:
(1) Smernica 70/524/EHS stanovuje, že nové doplnkové látky a nové použitia doplnkových látok môžu byť povolené po preskúmaní žiadosti predloženej v súlade s článkom 4 tejto smernice.
(2) Článok 9e ods. 1 smernice stanovuje, že dočasné povolenie novej doplnkovej látky alebo nového použitia doplnkovej látky môže byť udelené, ak sú splnené podmienky článku 3a písm. b) až e) a ak je rozumné predpokladať, že, vzhľadom na výsledky, ktoré sú k dispozícii, pri použití vo výžive zvierat má jeden z účinkov uvedených v článku 2 písm. a). Takéto dočasné povolenie môže byť udelené až na obdobie štyroch rokov, v prípade doplnkových látok uvedených v časti II prílohy C k smernici.
(3) Posúdenie dokumentov predložených v súvislosti s novými použitiami enzýmu a mikroorganických prípravkov opísaných v prílohe I a II ukazuje, že spĺňajú vyššie uvedené podmienky a môžu byť preto dočasne povolené na obdobie štyroch rokov.
(4) Boli predložené nové údaje s cieľom rozšíriť povolenie enzýmového prípravku dočasne uvedeného pod číslom 11 na novú fyzikálnu formu. Posúdenie predložených dokumentov ukazuje, že nová fyzikálna forma môže byť dočasne povolená.
(5) 1. októbra 2000 bolo na obmedzené obdobie dočasne obnovené povolenie mikroorganického prípravku č. 1 Bacillus cereus var. toyoi (NCIMB 40112) s cieľom poskytnúť dostatok času na znovuposúdenie bezpečnosti kmeňa z hľadiska tvorby toxínov, v súlade so žiadosťou v stanovisku Vedeckého výboru pre výživu zvierat (VVVZ) k bezpečnosti používania predstaviteľov druhu bacillus vo výžive zvierat, prijatom 17. februára 2000.
(6) Podľa stanoviska VVVZ k Bacillus cereus var. toyoi (NCIMB 40112), prijatom 21. marca 2001, posúdenie predložených dokumentov ukazuje, že výrobok môže byť považovaný za bezpečný pokiaľ ide o tvorbu toxínov. Preto môže byť dočasné povolenie pre výrobok naďalej platné.
(7) Článok 2 písm. aaa) smernice 70/524/EHS požaduje, aby bolo povolenie pre kokcidiostatiká spojené s osobou zodpovednou za ich uvedenie do obehu.
(8) Článok 9b smernice 70/524/EHS stanovuje, že povolenia takýchto látok sa udeľujú na obdobie desiatich rokov odo dňa nadobudnutia platnosti konečného povolenia, ak sú splnené všetky podmienky ustanovené v článku 3a smernice 70/524/EHS.
(9) Posúdenie predložených dokumentov ukazuje, že kokcidiostatikum opísané v prílohe IV spĺňa všetky požiadavky podľa článku 3a, ak je použité v kategórii zvierat a v súlade s podmienkami opísanými v tejto prílohe.
(10) Posúdenie dokumentácie ukazuje, že môžu byť potrebné určité postupy na ochranu pracovníkov pred vystavením sa doplnkovej látke. Avšak takáto ochrana by mala byť zabezpečená uplatňovaním smernice Rady 89/391/EHS z 12. júna 1989 o zavedení opatrení podporujúcich zlepšenia bezpečnosti a ochrany zdravia pracovníkov pri práci [3].
(11) Vedecký výbor pre výživu zvierat predložilo priaznivé stanovisko, pokiaľ ide o bezpečnosť enzymatických a mikroorganických prípravkov a kokcidiostatika a pokiaľ ide o priaznivý účinok kokcidiostatika na živočíšnu produkciu, v súlade s podmienkami opísanými v uvedenej prílohe.
(12) Opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Použitie prípravkov, ktoré patria do skupiny "Enzýmy", uvedených v prílohe I k tomuto nariadeniu ako doplnkových látok vo výžive zvierat, je povolené v súlade s podmienkami ustanovenými v prílohe.
Článok 2
Použitie prípravkov, ktoré patria do skupiny "Mikroorganizmy", uvedených v prílohe II k tomuto nariadeniu ako doplnkových látok vo výžive zvierat, je povolené v súlade s podmienkami ustanovenými v prílohe.
Článok 3
Dočasné povolenia pre prípravok, ktorý patrí do skupiny "Mikroorganizmy", uvedený v prílohe III, sú naďalej platné v súlade s podmienkami ustanovenými v prílohe.
Článok 4
Použitie doplnkovej látky, ktorá patrí medzi "Kokcidiostatiká a ostatné liečivé látky", uvedenej v prílohe IV k tomuto nariadeniu ako doplnkovej látky vo výžive zvierat, je povolené v súlade s podmienkami ustanovenými v prílohe.
Článok 5
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Bude sa uplatňovať od 1. júna 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. mája 2001